**Összefoglaló az PTT Tagjai és az MKVK Elnöksége részre**

**a Pénz- és Tőkepiaci Tagozat 2011. évi tevékenységéről**

**2011. december 6.**

**Tagság**

490 (2011. november 21.) fő regisztrált tagozati tag alkotja a tagozatot, melynek 81%-a aktív (főfoglalkozású) státuszban lévő könyvvizsgáló. Éves költségvetésünk 1,749 E Ft.

**Elnökség**

Az Elnökség évente 4 alkalommal ülésezik, elsősorban szakmai témákban. Az Elnökség tagjai:

1. Agócs Gábor, Elnök

2. Balázs Árpád, Alelnök

3. Bíróné Zeller Judit

4. Csabuda Eszter

5. Horváth Péter Attila

6. Szabó Gergely

7. Trautmann Ágnes

Az Elnökség munkáját Szakértői Csoport segíti, melybe a PSzÁF (6 fő), az MNB (2 fő) és a Bankszövetség (3 fő) delegáltak szakértőket.

A tagozat 2005. szeptember 14-én taggyűlésén elfogadta szervezeti és működési szabályzatát, ennek kisebb kiegészítése, módosítása többször megtörtént.

A 2009. évben a tagozatot (a Könyvvizsgálói Közfelügyeleti Bizottsággal egyeztetve) nyitottá tettük a közérdeklődésre számot tartó (tőzsdén jegyzett) gazdálkodók könyvvizsgálói számára is. Ezzel megnyílt az út további 15-20 könyvvizsgáló számára, hogy szakmai támogatást kapjon, és speciális képzéseken vegyen részt.

A taggyűlések minden alkalommal szakmai nap keretében kerülnek megrendezésre, melyeken rendszerint 4 oktatási kredit pont gyűjthető. A 2008. évtől a szakmai rendezvények nem csak a tagozati tagoknak, de helyi szervezeteknél jelentkezők számára is elérhető (a vonatkozó költségeket is a tagozat viseli).

A szakmai napjaink keretében a következő minősítésekhez rendelt speciális kreditpont gyűjthető: pénzügyi intézményi, befektetési vállalkozási, pénztári, biztosítási speciális minősítések. A minősítéssel rendelkező könyvvizsgálók számára a Magyar Könyvvizsgálói Kamara szakmai továbbképzési szabályzatának VII. fejezet (3) pontja alapján „A speciális minősítéssel rendelkező könyvvizsgálóknak a speciális továbbképzésen évente minősítésenként 2, de legfeljebb összesen 4 kreditpontot kell szerezniük”.

A 2011. évben a főtitkári hivatal kérésére, figyelembe a pénzügyi lehetőségeket a három teljes szakmai napot két napra (négy félnapra) csökkentettük, és a következő témákban rendeztünk/rendezünk szakmai napokat (2 kredit pont félnaponként):

1. **2011. november 14-én (PSzÁF-fal közösen):** 
   1. Elnöki köszöntő – Szász Károly
   2. A PSzÁF visszajelzései a könyvvizsgálók számára - a könyvvizsgálói különjelentések tapasztalatai PSzÁF-os szemmel – Malatinszki Julianna, Juhász Csaba, Csendes Zsoltné Kiss Szilvia, Somogyvári Sándorné
   3. A PSzÁF által végzett helyszíni ellenőrzések, könyvvizsgálói tevékenység során figyelmet érdemlő tapasztalatai (pénztárak, biztosító intézetek, befektetési szolgáltatók, pénzügyi intézmények) - Stefanicsné Németh Éva, Somogyvári Sándorné, Csendes Zsoltné Kiss Szilvia, Major Antal
   4. A könyvvizsgálói különjelentés változásai 2011. évtől – Agócs Gábor
   5. A csalás, megtévesztés, visszaélések és szabálytalanságok feltárása könyvvizsgálat folyamán – avagy miért tud és akar felelősséget vállalni a könyvvizsgáló – Bíró Ferenc
   6. Problémás hitelek számvitele, valamint a gyűjtőszámla-hitel konstrukció és a devizahitel előtörlesztés számviteli kezelése (magyar számvitel és IFRS) – Balázs Árpád
   7. A másodlagos jelzálogpiaci válság- a válsághoz vezető okok, körülmények hitelintézeti szektor centrikusan - Dr. Lentner Csaba
2. **2011. december 9-én (taggyűléssel egybekötve):** 
   1. A pénz- és tőkepiaci törvények és a vonatkozó számvitelt szabályozó kormányrendeletek 2012. január 1-től hatályos változásai – Kéri Anna
   2. A kis- és közepes hitelintézetek könyvvizsgálói számára készített Módszertani útmutató gyakorlati alkalmazása – Trautmann Ágnes
   3. A pénzügyi intézmények könyvvizsgálatának specialitásai, gyakorlati problémák, kérdések és válaszok – Szabó Gergely
   4. A minőség-ellenőrzés tapasztalatai a pénz- és tőkepiac könyvvizsgálóinál – Bíróné Zeller Judit
   5. Az IFRS-szek változásai, az IFRS 9 legújabb fejleményei – avagy van-e ennek hatása a magyar beszámolókra – Görbe János
   6. Közfelügyelet szerepe és munkája 2011-es évben, avagy a könyvvizsgálók a Közfelügyelet szemével – Fekete Kati, Molnár Csilla
   7. A közérdeklődésre számot tartó gazdálkodók „inspekciós” ellenőrzése a Közfelügyelet által – az első év tapasztalatai – Fekete Kati, Molnár Csilla
3. Mindezeken kívül három témában tartottunk kisebb létszámú workshopot/kerekasztal beszélgetést **2011. október-november** folyamán (2 kredit pont):
   1. A befektetési alapok könyvvizsgálatának specialitásai
   2. A befektetési vállalkozások könyvvizsgálatának specialitásai
   3. A pénztárak könyvvizsgálatának specialitásai

A szakmai napokon rendszeresen 250-280 fő vesz részt, azok térítésmentesek. Elsősorban a jelentkezési fegyelem fenntartása (a jelentkezők minden esetben részt is vegyenek a szakmai rendezvényen) érdekében megfontolandónak tarjuk, hogy a Kamara egységesen jelképes regisztrációs díjat vezessen be 2012-től. A szakmai napok előadásai témáinak kiválasztása e-mailen keresztül a tagok véleményének kikérésével történik.

**Elnökégi ülések, szakmai munka**

Az Elnökség negyedévente ülésezik. Tárgyévben elért eredményeink:

* A PSzÁF részére készülő könyvvizsgálói különjelentésre vonatkozó PSzÁF – Kamarai ajánlás változásainak egyeztetése a PSzÁF képviselőivel
* Takarékszövetkezetek könyvvizsgálatát segítő módszertani útmutató (munkaprogram) kidolgozásának pályáztatása és szakmai felügyelete a Szakértői és Minőségellenőrzési Bizottságaival együttműködve (a módszertani útmutató 2009. áprilisában véglegesedett, és térítésmentesen letölthető a Kamara honlapjáról)
* Korszerű, szakmai anyagokat és teljes tagozati tagnévsort tartalmazó honlap áll rendelkezésre a Kamara honlapján belül. A honlapon lehet jelentkezni és tagi adatokat módosítani, valamint a szakmai napok anyagai és egyéb publikációk is elérhetőek, letölthetőek.

**Rendszeres feladataink:**

* Szakmai Konferenciák szervezése
* Az Elnökség munkáját támogató Szakértői Csoport létrehozása és működtetése

A Szakértői Csoport tagjai:

* + MNB: Kalina Gábor, főkönyvelő és Szombati Anikó, szabályozáspolitikai osztály vezetője
  + PSzÁF: Csendes Zsoltné Kiss Szilvia, Stefanincsné N. Éva, Malatinszki Julianna, Somogyvári Sándorné, Kissné Ladányi Éva, Major Antal
  + Bankszövetség képviselői: Batka Anna, Vágó Enikő, Tuboly Zoltán
* Jogszabályok véleményezése
* Részvétel a Konzultációs Szolgálat munkájában